Document ID: 32002R1779

Uredba Komisije (ES) št. 1779/2002
z dne 4. oktobra 2002
o nomenklaturi držav in ozemelj za statistiko zunanje trgovine Skupnosti in statistiko trgovine med državami članicami
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1172/95 z dne 22. maja 1995 o blagovni menjavi Skupnosti in njenih držav članic z državami nečlanicami [1], kakor je bila nazadnje spremenjena z Uredbo (ES) št. 374/98 [2] in zlasti člena 9 Uredbe,
ob upoštevanju naslednjega:
(1) V skladu s členom 9 Uredbe (ES) št. 1172/95 je za uvedbo nomenklature držav in ozemelj odgovorna Komisija.
(2) Različica te nomenklature, veljavna od 1. januarja 2002, je določena v Prilogi k Uredbi Komisije (ES) št. 2020/2001 [3].
(3) Črkovno označevanje držav in ozemelj temelji na veljavnem dvočrkovnem standardu ISO, kolikor je združljiv z zahtevami zakonodaje Skupnosti. Zaželeno je tudi, da se predvidi prehodno obdobje, ki bi državam članicam omogočilo, da se prilagodijo spremembam.
Iz razlogov poenostavitve je bistveno, da se to prehodno obdobje konča, ko začnejo veljati določbe, ki revidirajo pravila o Enotni upravni listini.
(4) Ukrepi, predvideni s to Uredbo, so v skladu z mnenjem Odbora za statistiko blagovne menjave z državami nečlanicami -
SPREJELA NASLEDNJO UREDBO:
Člen 1
Različica nomenklature držav in ozemelj za statistiko zunanje trgovine Skupnosti in statistiko trgovine med državami članicami, veljavna od 1. januarja 2003, je določena v Prilogi k tej uredbi.
Člen 2
Ta uredba začne veljati 1. januarja 2003.
Vendar lahko države članice uporabljajo trimestne številčne oznake, ki so tudi navedene v Prilogi k tej uredbi, dokler ne stopijo v veljavo določbe, ki revidirajo Prilogi 37 in 38 k Uredbi Komisije (EGS) št. 2454/93 [4].
Ta uredba je v celoti zavezujoča in se neposredno uporablja v vseh državah članicah.
V Bruslju, 4. oktobra 2002

Labels: 18
3
19
5